Vniuersis christifidelibus presentes litteras inspecturis seu audituris Bero, diuina prouidencia episcopus Aboensis, salutem jn Domino et celestium graciarum continuum incrementum. Sanctorum meritis inclita gaudia christifideles assequi minime dubitamus, qui eorum patrocinia per condigne deuocionis obsequia promerentur, Illumque venerantur in ipsis, quorum gloria est Ipse et retribucio premiorum. Quod sane et deuote considerantes, cupientesque causam dare fidelibus ad consequenda gaudia supradicta, de consilio et consensu dilectj capituli nostri, ad Dej laudem et sanctorum eius reliquiarum veneracionem extollendas, festum reliquiarum jn ecclesia nostra Aboensi contentarum ibidem de nouo instituimus, crastino natalis beatj Henrici episcopi [et] martiris perpetuis deinceps temporibus celebrandum. Vt igitur fidelium deuocio erga deuotam dicte Aboensis ecclesie visitacionem et dicti festi veneracionem ad salutem animarum et profectum vtiliter excitetur, nos de omnipotentis Dej misericordia et beatorum Petri et Paulj, apostolorum ejus, auctoritate suffultj, beatorumque Henrici et Erici martirum meritis confici, omnibus vere penitentibus et confessis, qui dictam Aboensem ecclesiam in predicto festo reliquiarum et festis beatorum Henrici et Erici, Eskilli et Botuidj martirum, Sigfridi et Dauidis confessorum, Elene et Birgitte viduarum, regni Suecie patronorum, visitauerint, necnon et illis (necnon ibidem illis), qui ibidem dominicalibus processionibus per ciuitatem sev post completorium cotidianis antiphonarum stacionibus interfuerint, et qui infrascripta sacra loca, ecclesias videlicet beate Katherine singulis secundis feriis, beati Henrici kathedralem sub terciis feriis, domum hospitalem singulis quartis feriis, domum sancti spiritus singulis quintis feriis, claustrvm fratrum predicatorum singulis sextis feriis ac ecclesiam beate Marie in Rænthamæki singulis sabbatis suis, videlicet ordinatis stacionalibus diebus, causa deuocionis, peregrinacionis sev oracionis, accesserint, quociens premissa uel aliquid premissorum fecerint, tociens xl dies indulgenciarum de iniunctis eis penitenciis in Domino misericorditer relaxamus. Datum Abo anno Dominj mcccxc sexto, die beatj Clementis pape et martiris, nostro sub sigillo. (Härefter är anmärkt:) Hic continentur lx (!) dierum jndulgencie die reliquiarum, die patronorum regni, de dominicalibus processionibus, in 2:iis feriis pro peregrinacione ad Nummis, 3:iis ad ecclesiam kathedralem, etc:a.